Poze Video Poze Video





Poliţistul de la Secţia 4 Braşov care în iulie 2014 a ajuns în presă după ce a agresat un tânăr care îl filma în timpul unei misiuni a fost condamnat definitiv, ieri, pentru purtare abuzivă.

Pentru că nu şi-a ţinut nervii în frâu, acum doi ani, inculpatul Ciprian Răspocheanu s-a ales cu 1 an şi 4 luni de închisoare, instanţa amânând aplicarea pedepsei pe durata unui termen de supraveghere de 2 ani.

Această sentinţă a fost dată iniţial pe 28 octombrie 2015, de Judecătoria Braşov, dar a fost atacată cu apel atât de procurorul din cadrul Parchetului de pe lângă Judecătoria Braşov, cât şi de inculpat. Astfel, ieri, magistraţii Curţii de Apel Braşov au decis să respingă apelurile declarate şi să menţină decizia Judecătoriei Braşov. Pronunţarea Curţii este definitivă.

Precizăm că Ciprian Răspocheanu a primit 1 an de închisoare pentru o infracţiune de purtare abuzivă comisă pe 6 iulie 2014 în dauna lui D.P. şi tot 1 an de închisoare pentru altă infracţiune de purtare abuzivă comisă în aceeaşi dată în dauna lui A.C., apoi magistraţii au aplicat una dintre pedepsele de 1 an şi o treime din cealaltă pedeapsă de 1 an, rezultând sentinţa de 1 an şi 4 luni de închisoare.

Pe perioada termenului de supraveghere, inculpatul are următoarele obigaţii:

a) să se prezinte la Serviciul de Probaţiune de pe lângă Tribunalul Braşov la datele fixate de acesta;

b) să primească vizitele consilierului de probaţiune desemnat cu supravegherea sa;

c) să anunţe, în prealabil, schimbarea locuinţei şi orice deplasare care depăşeşte 5 zile;

d) să comunice schimbarea locului de muncă;

e) să comunice informaţii şi documente de natură a permite controlul mijloacelor sale de existenţă.

De asemenea, este obligat să presteze muncă neremunerată în folosul comunităţii pe o perioadă de 30 de zile în cadrul activităţilor organizate de Primăria Municipiului Braşov sau în cadrul Fundaţiei pentru promovarea sancţiunilor comunitare-Atelierul MFC Braşov.

Despăgubiri morale

Pe latură civilă, Ciprian Răspocheanu este obligat prin sentinţă să-i plătească persoane vătămate A.C. 1.500 de euro, cu titlu de daune morale, iar părţii vătămate D.P. 1.000 de euro. Plata se va face în lei, la cursul BNR din ziua efectuării plăţii, conform instanţei de judecată.

Anchetă demarată de la un filmuleţ postat pe internet

Amintim că reprezentanţii Poliţiei Judeţene Braşov s-au autosesizat pe data de 15 iulie 2014, după ce pe internet a apărut un material video de 46 de secunde, intitulat „Abuz al Poliţiei Braşovene” în care se observa cum Ciprian Răspocheanu (pe atunci agent principal de poliţie la Secţia 4, având vechime în poliţie de 8 ani) abuza un braşovean (partea vătămată A.C.).

Incidentul a avut loc în noaptea de 5 spre 6 iulie, în cartierul Astra din Braşov.

Ancheta a stabilit, la vremea respectivă, că poliţistul l-a lovit pe cetăţean cu piciorul şi că i-a pulverizat spray lacrimogen în faţă, fiind deranjat că l-a filmat cu telefonul mobil în timp ce urmărea un tânăr suspectat de furt.

În înregistrarea video făcută cu telefonul mobil apare agentul care fuge după un tânăr, iar când observă că este filmat se întoarce către „cameraman” şi îi cere să nu mai filmeze. „Te rog frumos, dă-te mai încolo că aici avem treabă, da?“, îi spune agentul cetăţeanului respectiv, apoi îi pulverizează în faţă spray lacrimogen, deşi nu fusese atacat. Pentru că cetăţeanul a continuat să filmeze şi a luat cadre cu numărul maşinii de poliţie, agentul se întoarce şi îl loveşte cu piciorul. „Ia, mă, de aici, numărul maşinii“, a spus poliţistul, apoi s-a urcat în maşină şi a plecat.